R. Kaliňák, poslanec: (2005-09-22):
Vážené dámy a páni, v zmysle § 68 ods. 1 zákona č. 328/2002 o sociálnom zabezpečení policajtov a vojakov sa výsluhové príspevky, výsluhové dôchodky, invalidné výsluhové dôchodky, vdovské výsluhové dôchodky, vdovecké výsluhové dôchodky a sirotské výsluhové dôchodky priznané a vyplácané do 30. júna príslušného kalendárneho roka zvyšujú o príslušné percento rastu priemerného služobného platu. Podľa toho istého paragrafu, ale odseku 2, to isté platí aj pri dôchodkoch priznaných medzi 1. júlom a 31. decembrom, len podľa inej tabuľky. Rád by som povedal, že toto je zákonná povinnosť, ktorá pre vládu vyplýva. Vláda si však už dva roky túto povinnosť neplní napriek tomu, že ministerstvá a hlavne ministerstvo obrany takýto návrh pripravilo aj do vlády predložilo. Vláda však takýto návrh odmietla a tým v podstate toleruje protiprávny stav, ktorý znamená, že vláda nekoná v súlade s tým, čo jej prikazuje zákon, a nezvyšuje výsluhové dôchodky vojakom. V tejto súvislosti som teda predložil a pripravil návrh zákona o zvýšení výsluhových príspevkov a výsluhových dôchodkov práve podľa dvoch návrhov ministerstva obrany, ktoré boli predložené vo vláde a ktoré reflektovali na jednotlivé priemerné zvyšovania. Tie čísla, ktoré boli v týchto návrhoch zákonov, ktoré vláda odmietla, som premietol do jedného návrhu, a tak som ho vám, vážené kolegyne a kolegovia, aj predložil. Rád by som predovšetkým zdôraznil, že nejde vždy o 10-tisícové a 20-tisícové výsluhové dôchodky, ako by sa mohli mnohí nazdávať, ale drvivá väčšina dôchodkov je hlboko pod 10-tisíc. A nezvyšovanie týchto dôchodkov u ľudí naozaj v dôchodkovom veku, o čom svedčia naozaj desiatky listov, ktoré nám na výbor prišli a ktoré upozorňovali na tento nelegálny stav, a to predovšetkým od ľudí, ktorí sú vo veku 60 a 70 rokov a vyššie. Čiže nejde vždy o tých mladých dôchodkárov, ako často policajtov nazývame, ktorí sú ako 40- alebo 50-roční a ktorí sú často schopní si ešte zabezpečiť druhé povolanie, ale ide aj o takých vojakov a policajtov, ktorí sú jednak starší a jednak sú napríklad na invalidnom výsluhovom dôchodku a nemajú šancu nájsť si inú prácu. Myslím si, že je veľmi neúprimné a neseriózne od vlády, aby takýmto spôsobom narábala s týmito dôchodcami iba ako s číslami, iba s odôvodnením, že by mohli zvýšiť negatívny stav osobitného účtu jednotlivých ministerstiev alebo že by mohli zvýšiť deficit, na základe čoho by sme nespĺňali určité kritériá v rámci menovej únie. Mám pocit, že takýmto spôsobom k živým bytostiam pristupovať naozaj nemôžeme. Rád by som ešte zhrnul približné odhady dosahov na verejné financie. Keďže Národný bezpečnostný úrad a Slovenská informačná služba majú svoje rozpočty a osobitné účty pod režimom ochrany utajenia, budem hovoriť iba o tých, ktoré sú verejné. Dosah na osobitné účty v rezorte ministerstva vnútra približne 150 mil. korún, ministerstva obrany približne 70 mil. korún, Železničnej polície približne 1,2 mil. korún a v prípade ministerstva spravodlivosti, teda Zboru väzenskej a justičnej stráže, ide o 25 mil. korún. Myslím si, že sú to sumy, ktoré nie sú pre životaschopnosť Slovenskej republiky rozhodujúce, ale pre mnohých ľudí, ktorých sa toto zvýšenie dotýka, sú rozhodujúce. Ďakujem pekne, pán predsedajúci.